《和谭茶运浙东行韵兼寄周运判父子》
明代·唐桂芳

妍丑施东西，贫富阮南北。人情剧夸毗，古道寖倾侧。

谁能气超群，可使舌击贼。平生好贤心，遑遑求不得。

今年见谭君，似慰久相忆。楩楠充明堂，圭帛贡大国。

新诗肆雄豪，馀论多器识。曾闻殿南荒，计功先卜式。

迩来榷茶税，地高称雄职。身驰驿马尘，手倦鞭笇力。

深秋驾胥涛，飞䑺破江色。清风瀹金芽，便觉生羽翼。

能念颠崖人，辛苦愁堪织。坐令雁鹜行，胸中铲荆棘。

天高日月明，报政无苛刻。籍籍判运公，十年少消息。

廉名纠百司，盛德相民极。传家白晰郎，夔夔俱谨敕。

君饮浔阳酒，我刈南山穑。相逢渺难期，雨作云涂墨。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。